Eva Kjer Hansen (V), 2005-12-01:
Jeg synes ikke, vi er spor fedtede.
Jeg synes, vi går ind og dækker økonomisk, hvad der er rimeligt i forhold til det krav, der følger med, hvor vi siger, at der skal noget mere indhold i den afgørelse, man træffer i kommunen.
Men arbejdet som sådan er jo gjort for at vurdere, hvad det er, der er den pågældende borgers behov.
Det skal bare præciseres i afgørelsen, så det skaber klarhed for den pågældende borger, men også for klagesystemets mulighed for at tage stilling til, om man har fået den hjælp og støtte, der er brug for.
Vi tager de konkrete initiativer, der styrker retssikkerheden, dels ved at iværksætte det her lovforslag, men jo også på en række andre områder ved at sikre, at der bliver mere gennemsigtighed og mere klarhed, som betyder markante forbedringer i afgørelserne.
Hermed sluttede forhandlingen, og lovforslaget overgik derefter til anden behandling.
Afstemning
Forslagsstillerne foreslår, at Folketinget pålægger regeringen at gøre førtidspension uafhængig af ægtefælles eller samlevers indkomst.
Forslagsstillerne har begrundet forslaget med, at de finder, at førtidspensionen er givet som kompensation for det enkelte menneskes fysiske, psykiske og/eller sociale handicap.
Derfor skal førtidspensionen ikke nedsættes på baggrund af en ægtefælles eller samlevers indkomster.
Jeg vil først lige slå fast, at niveauet for ydelserne blev grundigt overvejet i forbindelse med forhandlingerne om førtidspensionsreformen.
Der var ved aftalens indgåelse enighed om at anvende dagpengeniveauet som sats for den nye bruttoficerede forsørgelsesydelse.
Der var også enighed om satsen for de gifte og samlevende og indtægtsreguleringen for gifte og samlevende.
Jeg er klar over, at Enhedslisten ikke stemte for lovforslagets vedtagelse.
Førtidspension er en offentlig forsørgelsesydelse.
Personer, som på grund af varigt nedsat arbejdsevne ikke kan forsørge sig selv, kan få tilkendt førtidspension.
Førtidspensionen nedsættes, i takt med at pensionisten har stigende indkomster ud over den sociale pension.
Hvis pensionisten er gift eller har en samlever, bliver pensionen nedsat på baggrund af parrets samlede indkomster.
Jeg vil dog lige gøre opmærksom på, at der ved beregningen af førtidspensionen er betydelige fradragsbeløb.
Hvis vi f.eks. ser på en førtidspensionist uden indkomster, som er gift med en erhvervsaktiv, ses der bort fra ægtefællens indtægter op til 236.000 kr.
Det er kun indtægter over denne grænse, som påvirker førtidspensionen.
Det er endvidere sådan, at den enkelte førtidspensionist efter de nye regler altid vil have en egenindkomst på 115.600 kr., uanset hvor stor ægtefællens eller samleverens indkomst er.
Det er der sørget for med de nye gældende regler.
Så selv om førtidspensionen afhænger af ægtefællens eller samleverens indtægter, så sker det altså inden for nogle rammer. Som jeg nævnte før, er førtidspensionen en varig forsørgelsesydelse fra det offentlige, og den skal dække et aktuelt forsørgelsesbehov.
Derfor kan man heller ikke sammenligne reglerne om førtidspension med f.eks. reglerne om arbejdsløshedsdagpenge eller sygedagpenge.
Her er der i højere grad tale om en kompensation for et konkret indtægtstab i en begrænset periode.
For at få ret til arbejdsløshedsdagpenge og sygedagpenge kræves jo også, at man opfylder et forudgående beskæftigelseskrav.
For arbejdsløshedsdagpenges vedkommende skal man også have forsikret sig.
Når man på pensionsområdet fastsætter ydelsesniveau og regler om indtægtsregulering, så er det naturligvis også ud fra en politisk vurdering af prioriteringen og målretningen af de offentlige ydelser.
Det er regeringens opfattelse og ifølge forliget om førtidspensionsreformen også de fleste andre partiers opfattelse, at vi med de gældende regler om satser og indtægtsregulering har fundet en passende balance set i forhold til prioriteringen og målretningen af de offentlige ydelser.
Regeringen kan derfor ikke støtte dette forslag.